**31 Počas pobytu na základe víza resp. bezvízového styku som podal žiadosť o udelenie pobytu. Musím vycestovať z územia SR?**

Samotné podanie žiadosti o udelenie pobytu neoprávňuje cudzinca k zdržiavaniu sa na území Slovenskej republiky nad rámec podmienok z udeleného víza resp. bezvízového režimu, a z toho dôvodu je povinný opustiť územie Slovenskej republiky najneskôr v posledný deň oprávneného pobytu. Zákon o pobyte cudzincov ustanovuje výnimku z uvedeného pravidla, podľa ktorej štátny príslušník tretej krajiny, ktorý má vydané osvedčenie Slováka žijúceho v zahraničí a ktorý požiadal o prechodný pobyt podľa § 29 zákona o pobyte cudzincov, je oprávnený zdržiavať sa na území Slovenskej republiky **až do rozhodnutia o tejto žiadosti.**

Oddelenie cudzineckej polície PZ, ktoré rozhodlo o žiadosti o udelenie pobytu zašle štátnemu príslušníkovi tretej krajiny písomné oznámenie, že mu bol udelený pobyt na území Slovenskej republiky a zároveň túto skutočnosť oznámi aj zastupiteľskému úradu Slovenskej republiky, ktoré bude následne vydávať pre štátneho príslušníka tretej krajiny národné víza.